Honderde drywers afgedank oor daggaArgieffoto (Foto: Pixabay) ŉ Personeelagentskap het 300 voertuigbestuurders afgedank nadat hulle positief getoets is vir daggagebruik. Innovative Staffing Solutions (ISS) bied voertuigbestuurders aan maatskappye. Arnoux Maré, besturende direkteur van ISS, sê die wettiging van daggagebruik in die privaatheid van jou huis beteken nie dat bestuurders wat positief toets vir daggagebruik nie hul werk se gedragskode oortree nie. “ŉ Vragmotorbestuurder wat onder die invloed van dagga bestuur, kan vergelyk word met ŉ nie-koherente persoon wat teen 80 tot 100 km/h met ŉ missiel van 6 ton in die pad afjaag. As hy of sy beheer oor die voertuig verloor, kan onskuldige mense moontlik hul lewe verloor en ernstige skade aan infrastruktuur aangerig word.” Maré het gesê die maatskappy kan nie die risiko loop van beserings en lewensverlies of skade aan openbare eiendom nie. “Daar word van ons bestuurders verwag om verantwoordelik op te tree. Hulle is verantwoordelik daarvoor dat waardevolle voertuie en vrag veilig van een bestemming by ŉ ander aankom.” Volgens Maré teken ISS se bestuurders ŉ kontrak wat die voorwaardes van hul indiensneming stipuleer. “Die kontrak bepaal dat die werknemers onderneem en verstaan dat hy of sy nie mag werk of op die perseel van die werkgewer of kliënt waar werk verrig word, mag wees terwyl hy of sy onder die invloed van alkohol of dwelms is nie.” Maré het gesê hoewel die private gebruik van dagga in jou huis gewettig is, het werkgewers steeds die reg om werknemers wat positief toets vir die gebruik daarvan te ontslaan. “Dit is soortgelyk aan wetgewing rakende alkohol. Dit is wettig, maar jy kan afgedank word as jy onder die invloed van alkohol by die werk is.”